[pic] | AZ EURÓPAI KÖZÖSSÉGEK BIZOTTSÁGA |

Brüsszel, 14.3.2006

COM(2006) 128 végleges

2000/0069 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a polgári légi közlekedés területén a műszaki előírások és a közigazgatási eljárások (EU–OPS) összehangolásáról szóló 3922/91/EGK tanácsi rendelet módosításáról szóló európai parlamenti és tanácsi rendelet elfogadására vonatkozó közös álláspontjáról

2000/0069 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a polgári légi közlekedés területén a műszaki előírások és a közigazgatási eljárások (EU–OPS) összehangolásáról szóló 3922/91/EGK tanácsi rendelet módosításáról szóló európai parlamenti és tanácsi rendelet elfogadására vonatkozó közös álláspontjáról

Háttér

A javaslatnak az EP és a Tanács felé történt továbbításának időpontja(COM(2000) [121] végleges – [2000]/[0069] COD dokumentum) | [2000. március 24.] |

A Gazdasági és Szociális Bizottság véleményének időpontja | [2000. október 19.] |

Az Európai Parlament első véleményének időpontja, első olvasat | [2001. január 18.] |

A módosított javaslatnak az EP és a Tanács felé történt továbbításának időpontja(COM(2002) [30] végleges – [2000]/[0069] COD dokumentum) | [2002. február 4.] |

Az Európai Parlament második véleményének időpontja, első olvasat | [2002. szeptember 3.] |

A felülvizsgált módosított javaslatnak az EP és a Tanács felé történt továbbításának időpontja(COM(2004) [73] végleges – [2000]/[0069] COD dokumentum) | [2004. február 12.] |

A Tanácson belüli részleges politikai megegyezés (minősített többség) időpontja | [2004. december 10.] |

A közös álláspont elfogadásának időpontja | [2006. március 9.]] |

1. A BIZOTTSÁG JAVASLATÁNAK CÉLJA

1.1. A második légi közlekedési liberalizációs csomag 1989-es kidolgozásakor a Tanács és a Bizottság megállapodtak, hogy a Közösség légi közlekedési politikájának ki kell terjednie a polgári légi közlekedésre alkalmazandó szabályozási keret harmonizálására is annak érdekében, hogy fenntartható legyen a légi közlekedés biztonságának magas szintje, és biztosított legyen a légifuvarozók közötti tisztességes verseny . Ezzel összefüggésben a Közösség elfogadta a polgári légi közlekedés területén a műszaki előírások és a közigazgatási eljárások összehangolásáról szóló, 3922/91/EK rendeletet, melynek célja, hogy a légi járművek tervezése, gyártása, üzemeltetése és karbantartása terén, valamint az ezekkel foglalkozó személyzetre és szervezetekre vonatkozóan harmonizált szabályokat vezessen be és aktualizáljon.

1.2. 2000 márciusában a Bizottság benyújtott a Tanácshoz egy javaslatot az említett rendelet módosítására, hogy belefoglaljanak olyan üzemeltetési szabályokat, melyek célja a légi járművek megfelelő biztonsági feltételek melletti működésének biztosítása[1]. A légifuvarozókra vonatkozó ezen szabályok alapját a Társult Légügyi Hatóságok (Joint Aviation Authorities – JAA) által már megfogalmazott szabályok képezték[2].

1.3. Mivel a 3922/91/EGK rendeletet módosító ezen első javaslattal a Tanács nem értett egyet, 2004 februárjában a Bizottság módosított javaslatot terjesztett elő a 3922/91/EGK rendelet módosítására , figyelembe véve különösen a Tanács és a Parlament által az eredeti javaslat megvizsgálása során tett észrevételeket.

1.4. Ennek megfelelően az új bizottsági javaslat magában foglalta a légiutas-kísérő személyzetre vonatkozó minimumkövetelményeket [3] , amelynek tagjait most már minősíteni kell , ahogyan ez az Egyesült Államokban már gyakorlat, és ahogyan ennek szükségességére az érintett személyzet és az ágazat egy része is felhívta a figyelmet. E minimumkövetelmények a személyzetre vonatkozó szabályok szigorításával hozzájárulnak a légi közlekedés biztonságának növekedéséhez. Ezenkívül megkönnyítik majd a személyzet mobilitását egy teljes mértékben liberalizált légi közlekedési piacon belül.

1.5. Az új bizottsági javaslat a repülőszemélyzetre vonatkozóan magában foglalt egy repülési időt korlátozó szabályozást , ahogyan azt az Európai Parlament kérte, aki aggodalmát fejezte ki a tagállamokban ezzel kapcsolatban fennálló eltérések miatt. Valóban, a pilóták szakmai szövetségei és számos légifuvarozó régóta erőteljesen kifogásolta ezen eltéréseket, melyek hátrányos hatással járnak a biztonságra és a verseny rendes működésére:

- Számos légiközlekedési baleset kivizsgálása során megállapították, hogy a balesethez egyik tényezőként a személyzet fáradtsága is hozzájárult.

- A repülési időre vonatkozó nemzeti szabályozások egyes esetekben felületesek, és lehetővé teszik, hogy a légifuvarozók az érintett személyzetet túlságosan hosszú ideig dolgoztassák a biztonság és a szigorúbb szabályok alatt álló társaságok rovására.

A repülési időre vonatkozóan a bizottsági javaslatban foglalt rendelkezések minimumkövetelmények formáját öltik, melyeknél a tagállamok szabad belátásuk szerint szigorúbb szabályokat is megállapíthatnának. Ezenkívül elég rugalmasak ahhoz, hogy lehetővé tegyék speciális nemzeti helyzetek figyelembevételét.

2. MEGJEGYZÉSEK A KÖZÖS ÁLLÁSPONTRÓL

2.1. A Tanács közös álláspontjában megjegyzi, hogy a Parlament által javasolt módosítást néhány kisebb finomítással teljes mértékben átvették. A Bizottság egyetért azzal, hogy e kisebb kiigazítások bevezetésével a Tanács közös álláspontjának szövege biztosítja, hogy a Parlamenti általi módosítás elérje a kívánt célját.

2.2. A Bizottság egyetért a Tanács közös álláspontjával, és elfogadja, hogy a Tanács egyetért a bizottsági javaslat fő vonalaival, noha a világosság és az egyszerűség szükségességére hivatkozva néhány kérdésben úgy döntött, hogy módosítja a szöveget a szöveg olvashatóságának megkönnyítése érdekében.

2.3. A cikkek tartalma:

- A Tanács néhány változtatást eszközölt a 8. cikkben foglalt rugalmassági rendelkezésekben, nevezetesen a (4) bekezdésben, melyben a Tanács kiszélesítette a tagállamok előjogát arra, hogy addig, amíg nem kerül sor tudományos alapokon és a bevált gyakorlatokon alapuló közös szabályok közösségi szinten való elfogadására, rendelkezéseket fogadjanak el vagy tartsanak fenn nagyon korlátozott számú OPS-rendelkezésekkel (a polgári légi közlekedés területén a műszaki előírások és a közigazgatási eljárások) kapcsolatban. A Bizottság szerint ez elfogadható kompromisszum különösen azért, mert e területen a szabályoknak való megfelelés eszközei eltérhetnek egymástól anélkül, hogy ez szükségszerűen veszélyeztetné a biztonság szintjét. Továbbá a Bizottság nemrég terjesztett elő egy új javaslatot[4], mely többek között megbízza az Európai Repülésbiztonsági Ügynökséget, hogy e területek mindegyikén dolgozza ki a végrehajtási szabályokat.

- A 8a. cikkben a Tanács azt javasolja, hogy a III. melléklet Q. alrészének (a repülési idő korlátozása) és adott esetben O. alrészének (légiutas-kísérő személyzet) rendelkezéseit értékeljék tudományos és orvosi nézőpontból a rendelet hatálybalépését követő három éven belül. Továbbá a Tanács szerint az Európai Repülésbiztonsági Ügynökséget kell megbízni e munka végrehajtásával, valamint azzal, hogy adott esetben segítse a Bizottságot a Q. alrész műszaki rendelkezéseinek módosítására irányuló javaslatok kidolgozásában. A Bizottság ezt elfogadhatónak tartja, különösen, mivel egyezik az Ügynökség hatásköreinek kiterjesztésére irányuló párhuzamos kezdeményezésével ( lásd fentebb ).

- A Tanács kifejti, hogy mivel időre van szükség ahhoz, hogy alkalmazkodjanak az új műszaki szabályokhoz, a tagállamoknak a III. mellékletet a rendelet hatálybalépését követő 18 hónap (és nem a Bizottság által javasolt 6 hónap) elteltével kell alkalmazniuk. A Bizottság elfogadhatónak tartja ezt a kompromisszumot.

- A Tanács a szöveg világosabbá és pontosabbá tételére hivatkozva magában a III. mellékletben is eszközölt néhány módosítást, hogy a szöveget teljesen összhangba hozza a JAR–OPS 1. 8-as módosításával. A Bizottság számára ez is elfogadható.

2.4. A Bizottság egyetért a Tanács közös álláspontjában megfogalmazott véleménnyel, miszerint a modern légi közlekedés területén a fejlődő technika és a változó körülmények miatt, valamint tekintettel a jelenlegi szöveg véglegesítéséhez szükséges intézményközi tárgyalások hosszúságára, a III. mellékletet néhány ponton már most javítani lehetne. Az e terjedelmes szöveggel kapcsolatban elvégzett hosszú munka azonban most már elégséges ahhoz, hogy a szöveget jelenlegi állapotában véglegesítsék.

2.5. E tekintetben a Bizottság újra megismétli, hogy szolgálatai a rendelet hatálybalépése után a komitológiai eljáráson belül – amint lehetséges – megkezdik a munkát a szöveg további finomítása és aktualizálása érdekében, és alaposan megfontolják azon kezdeményező módosító javaslatokat, melyeket egyes tagállamok már be is nyújtottak.

Következtetések

A Bizottság megállapítja, hogy a 2006. március 9.-én elfogadott közös álláspont messzemenően összhangban van az Európai Parlament első olvasatban adott véleményével. A Bizottság továbbá megelégedését fejezi ki azzal kapcsolatban, hogy a Tanács szövegével kapcsolatban hosszú viták után megfelelő és kiegyensúlyozott kompromisszumot sikerült találni. A Bizottság így el tudja fogadni közös álláspontot.

A BIZOTTSÁG NYILATKOZATA

A Bizottság a Tanáccsal együtt a közös álláspont elfogadásának alkalmával nyilatkozatot tett (lásd az I. mellékletet).

MELLÉKLET

A Bizottság és a Tanács nyilatkozata a 8a. cikkre vonatkozóan

A Bizottság javaslatot terjesztett elő az Európai Parlamentnek és a Tanácsnak a polgári repülés területén a közös szabályokról és az Európai Repülésbiztonsági Ügynökség létrehozásáról szóló 1592/2002/EK európai parlamenti és tanácsi rendelet módosítására, hogy kiterjesszék alkalmazási körét a légiüzemeltetőkre és a személyzet számára kiadott engedélyekre. Az e javaslatról hozott határozat lehetővé teszi majd az Európai Repülésbiztonsági Ügynökség számára a 8a. cikkben említett értékelés elvégzését. A Tanács vállalja, hogy az erre vonatkozó javaslatot elsőbbséget élvezve vizsgálja meg.

[1] Ezen üzemeltetési szabályok a következőkre vonatkoznak: az üzemeltetők tanúsítása, a légi járművek üzemeltetése és karbantartása, valamint a személyzet képzése.

[2] A Társult Légügyi Hatóságok harminchét európai ország – ideértve az EU huszonöt tagállamát is – nemzeti légügyi hatóságainak társulása, melyet a légi közlekedés harmonizált biztonsági előírásainak kialakítása érdekében hoztak létre.

[3] A minimumkövetelményeket a tagállamok kiegészíthetik szigorúbb előírások elfogadásával. A légiutas-kísérő személyzetre vonatkozó minimumkövetelmények az életkorra, fizikai állapotra és a szakképzésre terjednek ki.Minimumkövetelményt lehetne megállapítani például a képzés minimális tartalmára vagy az alsó korhatárra. A tagállamok azonban szigorúbb szabályokat is megállapíthatnak (átfogóbb képzés vagy magasabb korhatár előírása). Hasonlóan minimumkövetelményt lehetne megállapítani a személyzet minimális pihenőidejére, melyet a tagállamok csak növelhetnek, de nem csökkenthetnek, vagy a maximális repülési időre. Azon nemzeti szabályok, melyek hosszabb maximális repülési időt tesznek lehetővé, nem lennének összeegyeztethetőek a minimumkövetelménnyel, míg a rövidebb maximális repülési időt lehetővé tevő nemzeti szabály összeegyeztethető lenne.

[4] A polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK rendeletet módosító európai parlamenti és tanácsi rendeletre irányuló javaslat (COM(2005)[579] végleges dokumentum – [2005]/[0228]COD).